Innocentius episcopus seruus seruorum Dei, dilectis filiis decano et capitulo capellæ ducis diuionensis salutem et apostolicam benedictionem cum a nobis petitur quod iustum est et honestum tam uigor æquitatis quam ordo exigit rationis ut id per solicitudinem officii nostri ad debitum perducatur effectum: eapropter dilecti in domino filii uestris iustis postulationibus grato concurrentes assensu possessiones, reditus, exemptiones libertates et immunitates quas bonæ memoriæ Hugo dux Burgundiæ prædictæ capellæ pia liberalitate gessit sicut ea iuste ac pacifice obtinetis, et in autentico inde confecto cuius tenorem præsentibus iussimus litteris annotari plenius continetur uobis et per uos eidem capellæ auctoritate apostolica confirmamus et præsentis scripti patrocinio communimus. Tenor autem autentici memorati est talis: In nomine Patris et Filii et Spiritus sancti amen. Ego Hugo, dux Burgundiæ notum uolo esse praesentibus et futuris (et reliqua ut in originali ducis supra memorato usque ad hæc uerba pax honor et uirtus seruantes ista sequentur exclusiue.) Nulli ergo omnino hominum liceat hanc paginam nostræ confirmationis infringere uel ei ausu temerario contraire: si quis autem hoc attentare præsumpserit indignationem omnipotentis Dei et beatorum Petri et Pauli apostolorum eius se nouerit incursurum. Datum Laterani secundo nonas decembris pontificatus nostri quinto decimo. Alexender episcopus seruus seruorum Dei dilecto filio nobili uiro Hugoni duci Burgundiæ salutem et apostolicam benedictionem petitionibus nobilium et potentum uirorum quæ rationi et honestati noscuntur inuiti animo nos conuenit placido condescendere et eas libenter et efficaciter exaudire ut ad ecclesiarum commodum et profectum feruentius accendantur cum in eorum iustis petitionibus ab apostolica sede facile se nouerint exaudiri inde est quod deuotionis feruore et instantia tuæ petitionis iuducti fundum quem apud Diuionem pro ecclesia et officiis eius ædificandis beato Petro ac nobis liberaliter obtulisti in ius et proprietatem nostram et ecclesiæ romanæ recepimus et ibidem ecclesiam construendi quæ soli romano pontifici debeat respondere tibi facultatem et licentiam indulgemus, auctoritate apostolica prohibentes necui episcopo uel alii ecclesiasticæ personæ. Liceat quicquam iuris sibi in eadem ecclesia uel clericis eidem ecclesiæ seruientibus vendicare. Datum Tusculi sexto idus nouembris.